Ligurian:
O mæ nemigo

Un nemigo ghe l’emmo delongo, tutti gh’emmo un nemigo. Dòppo che son mòrto, o mæ euggio drito o s’é averto in çimma a-o gambo de unna cianta, de drento à sto vaso de scioe mai tanto peson, e o l’é vegnuo sciù drito, erto, da maniman ciù erto à çercâ o sô, apreuvo che o mæ nemigo, quand’o m’à taggiou a goa, o no s’é addæto che dötræ stisse do mæ sangue son cheite into vaso de scioe e mi, dòppo un momento de farta de memöia, me son trovou chì che montava verso l’erto; tutto o resto do còrpo o no gh’ea ciù, solo che l’euggio o viveiva, e o çercava e stelle do çê. Ma se gh’à delongo un nemigo; oua me tocca dâ mente à quello pellegramma de un gatto, che l’atro giorno o m’à dæto unna granfignâ, o m’à arrancou træ feugge e ciù un pittin o m’inorbisce: ô veddesci, un gatto grande e gròsso ch’o mette poia. Alantoa mæ moggê a l’à misso o vaso in sce unn’armäio, che o gatto o gh’é de ciù grammo arrivâ; ancon a no s’ea accòrta che gh’ea o mæ euggio drento o vaso, mezo ascoso tra e feugge. Ma pròpio aloa o mæ nemigo – ch’o l’é pöi mæ coxin – o l’é vegnuo à trovâla, à fâ mostra d’ëse un amigo e o ghe stava apreuvo: te ô lì o perché o m’à assascinou – me son dito – pe avei via libera con mæ moggê e portâsela in letto. Tanto che lê o gh’aiva za misso e moen adòsso e o â porpoezzava sotta o fädin, mi ò virou l’euggio verso o gatto e l’ò ammiou drito into moro pe provocâlo; o migno o l’à fæto un botto in sce l’armäio, ma de fâ coscì o m’à sponciou de sotta co-o seu peiso, o vaso o l’à piccou in sciâ testa do mæ nemigo e o ghe l’à scciappâ. Tanto che o gatto o me sguarrava l’euggio con unna ciötâ e o me sponciava into ninte, ò avuo o gusto de sentî o mæ nemigo, ch’o rantegava inte l’angonia.

English translation:
My Enemy

We always have an enemy, everyone has an enemy. After I died, my right eye opened on the stem of a plant, inside this very heavy flowerpot, and it came up straight, tall, ever taller in search of the sun, for my enemy, when he cut my throat, did not notice that two or three drops of my blood fell into the flowerpot, and I, after a moment of memory’s absence, found myself here climbing upward; all the rest of the body was gone, only the eye lived, and it sought the stars of the sky. But we always have an enemy; now I have to watch out for that scoundrel of a cat, who the other day gave me a scratch, tore off three leaves of mine and very nearly blinded me: you should see him, a big hulking cat who strikes terror. So my wife put the pot on top of a cupboard, where it is harder for the cat to reach; she still hadn’t realized that my eye is inside it, half hidden among the leaves. But just then my enemy – who is in fact my cousin – came to call on her, pretending to be a friend and courting her: that’s why he murdered me – I said to myself – to have a clear path with my wife and take her off to bed. While he had already laid his hands on her and was groping her under her skirt, I turned my eye toward the cat and looked him straight in the snout; he gave a leap onto the cupboard, but in doing so he shoved me off with his weight, the pot struck my enemy on the head and split it open. While the cat tore my eye apart with a swipe of his paw and shoved me into nothingness, I had the satisfaction of hearing my enemy, rattling in his death throes.